
Românii, discriminați în propria lor ţară. Ucrainenii au prioritate 


Ministrul Sănătăţii, Alexandru Rafila, s-a lăudat cu faptul că ucrainenii 
beneficiază de aceleași servicii medicale ca și românii. Mai exact, aceștia se 
bucură de asistenţă medicală gratuită, de acces la programele naţionale de 
sănătate și la dispozitivele medicale necesare. Și asta în timp ce pentru două 
milioane de români neasiguraţi abia se găsesc fonduri pentru un pachet minimal 
de servicii, în care se încearcă acum să se includă și gratuitatea diagnosticării 
cancerului. 

Statutul de cetățean ucrainean în România se confirmă din nou a fi unul de rangul întâi. 
Ministrul Sănătăţii, Alexandru Rafila, a anunţat cu mândrie că ucrainenii beneficiază de 
asistență medicală gratuită, iar accesul la servicii medicale este similar cu cel al 
cetățenilor români, inclusiv accesul la programele naţionale de sănătate. 


Serviciile medicale de care beneficiază cei aproape 200.000 de ucraineni care au rămas în 
România (numărul oficial nu este cunoscut de autorități) sunt însă complete, ca și cum ar 
cotiza la asigurările de sănătate. Și asta în timp ce aproape 2 milioane de români 
neasigurați pot beneficia doar de pachetul minim de servicii. 


Astfel, românii fără asigurare de sănătate au dreptul doar la servicii medicale pentru 
situaţiile de urgență medico-chirurgicală: asistență medicală de urgență -anamneză, 
examen clinic și tratament - se acordă în limita competenţei și a dotării tehnice a 
cabinetului medical în cadrul căruia își desfășoară activitatea medicul de familie, iar, dacă 
este cazul, se asigură trimiterea pacientului către structurile de urgență specializate sau 
se solicită serviciile de ambulanță. Totodată, neasiguraţii români pot beneficia de 
consultație în caz de boală pentru afecțiuni acute, subacute și acutizări ale unor afecțiuni 
cronice, care presupune anamneză, examenul clinic general și stabilirea conduitei 
terapeutice și/sau recomandări igieno-dietetice, precum și instruirea neasiguratului în 
legătură cu măsurile terapeutice și profilactice. În ceea ce privește analizele și 
tratamentele, acestea sunt contra-cost. 


Nicio boală nu intră la decontare 


În pachetul minimal de servicii medicale pentru românii care nu sunt asiguraţi mai intră și 
consultațiile la medicul de familie pentru bolile cu potențial endemo-epidemic ce necesită 
izolare, care pot fi acordate și la distanță, precum și consultaţii periodice pentru îngrijirea 
generală a asiguraţilor cu boli cornice, acestea constând în supravegherea evoluției bolii, 
continuitatea terapiei, screeningul complicațiilor și educația asiguratului și/sau a 
aparținătorilor privind îngrijirea și autoîngrijirea. 


Dacă pacienţii necesită investigaţii paraclinice sau internare în spital, aceste vor fi 
considerate servicii contra-cost. Nici în ceea ce privește monitorizarea activă a bolilor 
cronice cu impact major asupra poverii îmbolnăvirilor privind riscul cardiovascular înalt - 
HTA, dislipidemie și diabet zaharat tip 2, astm bronșic, boala cronică respiratorie 
obstructivă - BPOC și boală cronică de rinichi, nu se acordă gratuităţi la investigaţii 
paraclinice, trimiteri la medicul specialist sau internări în spital. 


Tratamentele nu sunt pentru români 


Prezentată ca o concesie extraordinară făcută amărâţilor care nu deţin asigurare de 
sănătate, gratuitatea investigaţiilor paraclinice pentru diagnosticarea cancerului, aflată 
încă în stadiul de proiect, nu rezolvă nimic. Și asta pentru că tratamentele împotriva 
bolilor tumorale sunt extrem de scumpe și niciun neasigurat nu și le va permite. Evident, 
restricţiile la tratament nu se aplică cetățenilor ucraineni, care au acces nelimitat și 
neîngrădit la sistemul medical din România. Numai în 2022, statul român a cheltuit, de la 
buget, 23 de milioane de lei pentru sănătatea ucrainenilor, iar pentru 2023 era prevăzută 
o sumă de 26,4 milioane de lei, care, cel mai probabil, a fost depășită. Nici aceste cifre, 
comunicate cu greu către mass-media, nu reflectă, însă, realitatea, autoritățile evitând să 
raporteze orice cifră legată de cetățenii ucraineni aflați în România. 

